
"Lepijo ga ponavadi na na javnih mestih z namenom, da s svojo vsebino vzbudi pozornost mimoidočih, lahko ima umetniško vrednost."


Tako v mali splošni encikopediji Državne založbe Slovenije piše pod pojmom plakat. Žal ima ta teoretična obrazložitev kaj malo skupnega s prakso. Plakate resda lepijo  oziroma obešajo zato, da bi z njimi opozorili na nekatere dogodke, kraje  in predmete. Kako to počnejo pa je že druga pesem.


Seveda za potrditev povedanega ni potrebno iti daleč naokoli, potrebno se je le ozreti malo okrog sebe. Skoraj povsod je slika enaka. Številni plakati, prekriti drug prek drugega se drenjajo na drevesih, zidovih, steklenih površinah, pa celo na kovinskih ograjah.  Tudi tam, kjer so zanje postavili panoje, seveda ti ne zadoščajo za poplavo plakatov, s katerimi nas zadnje časa obsipujejo raznorazni oglaševalci. Tudi njihova velikost je vedno večja,  le s to razliko, da je pri tim. jumbo plakatih, verjetno zaradi podeljenih koncesij, le malo več reda. 


Drugod lahko govorimo o kaosu, ki nima ničesar skupnega  z umetnostjo, pa naj so te podobe sodobne civilizacije še tako dobro oblikovane. V neizprosni bitki za potrošnika, je potrebno izrabiti vsak prostor, najsi bo to park, ulica ali morska obala. Kljub temu, da imamo zakon o varovanju okolja in da so nekatere občine sprejele odloke, ki določajo kdo in kje lahko plakatira, se tega očitno nihče ne drži. So krive prenizke kazni, nedoslednost inšpektorjev, ali kaj drugega. Izgovori, da je krivce težko najti, so seveda jalovi, saj ima vsak še tako majhen plakat naslovnika. 


S to bodico, ki je namenjena vsem, ki se zdaj skrivajo pred svojo odgovornostjo, seveda  nismo želeli, da se plakatiranje prepove. Nasprotno, želeli bi, da postane to bolj organizirano, da se postavijo pravila in omogoči vsem, ki to želijo, da se tudi na ta način pokažejo  v javnosti.


To, da smo to storili zdaj, ko se nam približujejo nove volitve, pa seveda ni zgolj slučajno. 

